Cabinet Președinte

Nr. ....../........................

# REFERAT DE APROBARE

***a proiectului de ordin privind depunerea declarațiilor privind obligațiile la Fondul pentru mediu prin mijloace electronice de transmitere la distanță***

Prezentul referat de aprobare este elaborat în conformitate cu prevederile
art. 6 alin. (3) și art. 30 alin. (1) lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a ***proiectului de Ordin privind depunerea declarațiilor privind obligațiile la Fondul pentru mediu prin mijloace electronice de transmitere la distanță.***

Proiectul de ordin a fost elaborat ținând cont de prevederile art. 6 lit. j) şi m) din anexa la Hotărârea Guvernului nr. 1/2006 privind aprobarea Regulamentului de organizare şi funcţionare a Administraţiei Fondului pentru Mediu, cu modificările şi completările ulterioare, și în baza prevederilor art. 11 alin. (4) şi art. 12 din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin
Legea nr. 105/2006, cu modificările şi completările ulterioare, ale art. 342 alin. (3) din
Legea nr. 207/2015 privind Codul de procedură fiscală, cu modificările şi completările ulterioare, precum şi ale art. 13 alin. (4) din Hotărârea Guvernului nr. 19/2017 privind organizarea şi funcţionarea Ministerului Mediului şi pentru modificarea unor acte normative,

**Baza legală a proiectului de ordin supus aprobării** o constituie prevederile
art. 11 alin. (4) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare, conform cărora ”*Formularele şi instrucţiunile de utilizare a acestora privind administrarea creanţelor datorate bugetului Fondului pentru mediu se aprobă prin ordin al conducătorului autorităţii publice centrale pentru protecţia mediului”.*

**Rațiunea juridică a** **proiectului de ordin supus aprobării**este determinată de modificările legislative ale prevederilor actelor normative care reglementează veniturile la bugetul Fondului pentru mediu, prin care se modifică atât regulile de declarare a obligațiilor fiscale, cât și metodologia de calcul a taxelor, contribuțiilor și altor sume administrate de Administratia Fondului pentru Mediu, precum și modalitatea de îndeplinire de către contribuabili / plătitori a obligațiilor de declarare și de plată.

Prin Ordinul ministrului mediului nr. 591/2017 a fost aprobat modelul şi conţinutul formularului "Declaraţie privind obligaţiile la Fondul pentru mediu" şi a instrucţiunilor de completare şi depunere a acestuia. Întrucât, la acest moment nu există reglementat cadrul legal necesar pentru depunerea declarațiilor privind obligațiile la Fondul pentru mediu prin mijloace electronice de transmitere la distanță, se constată necesitatea elaborării prezentului proiect de act normativ.

Asigurarea cadrului legal necesar pentru implementarea unui sistem electronic de transmitere la distanță a declarațiilor privind obligațiile la Fondul pentru mediu este deosebit de importantă în contextul în care, lunar, se recepționează de la contribuabili un număr extrem de mare de declarații depuse direct la sediul Administratiei Fondului pentru Mediu ori sunt transmise prin intermediul serviciilor poștale. În medie, se înregistrează și se prelucrează în evidența informatizată a instituției un număr de aproximativ 25.000 declaratii / lună, cu un număr redus de angajați alocați operațiunilor specifice de administrare a declarațiilor fiscale.

Depunerea de către contribuabili a declarațiilor privind obligațiile la Fondul pentru mediu prin intermediul mijloacelor electronice de transmitere la distantă prezintă următoarele avantaje:

 - se elimină decalajul generat de timpul scurs între momentul comunicării / depunerii declarațiilor de catre contribuabili și preluarea acestora în evidența informatizată a Administrației Fondului pentru Mediu;

 - se permite contribuabililor accesarea situației declarațiilor privind obligațiile la Fondul pentru mediu, actualizată în timp real;

 - se elimină erorile cauzate de întocmirea eronată a declarațiilor de catre contribuabili, precum și situațiile care fac imposibilă prelucrarea acestora și care generează activitate suplimentară cu privire la notificarea acestora (când sunt ilizibile, conțin modificări, nu sunt întocmite cu aplicatia informatică valabilă la momentul de raportare, nu sunt semnate de contribuabil etc.);

- se elimină cheltuielile efectuate de contribuabili cu listarea declarațiilor, deplasarea la sediul instituției, precum și costurile aferente transmiterii declarațiilor (poșta, curierat etc.) și se diminuează cantitatea de hârtie consumată de contribuabili cu operațiunile de declarare și împlicuire;

 - înregistrarea instantanee a declarațiilor în evidența informatizată va permite Administrației Fondului pentru Mediu să crească gradul de colectare a veniturilor la bugetul Fondului pentru mediu prin emiterea cu celeritate a actelor administrativ fiscale de impunere, dar și a actelor de executare și a altor acte procedurale.

 Pentru motivele invocate, vă rugăm să aprobați emiterea ***Ordinului privind depunerea declarațiilor privind obligațiile la Fondul pentru mediu prin mijloace electronice de transmitere la distanță.***

**PREȘEDINTE,**

**Cornel BREZUICĂ**

Director,

Marian CUCU Sef serviciu, Andreea Coman